NCTS 5. fázis

 a Gazdálkodókat érintő főbb változások az NCTS 4. fázishoz képest

**Tartalom**

[I Az áruk vám elé állítása előtt benyújtott vám-árunyilatkozat 2](#_Toc181279131)

[II Az árutovábbítási vám-árunyilatkozathoz kapcsolódó változások 4](#_Toc181279132)

[III Útközben bekövetkező események 6](#_Toc181279133)

[IV Kiviteli eljárást követő árutovábbítás 7](#_Toc181279134)

# Az áruk vám elé állítása előtt benyújtott vám-árunyilatkozat

A vám-árunyilatkozat benyújtható az áruknak az indító vámhivatalnál történő vám elé állítása előtt harminc (30) nappal az (IE015) „Árunyilatkozat adatok” üzenetben (Kiegészítő árunyilatkozat típus = „D”). Ha a vám-árunyilatkozat adatai érvényesek, arról az eljárás jogosultja az (IE928) „Pozitív visszaigazolás” üzenettel értesül, és elindul egy harminc (30) napos időzítő, amely meghatározza az áruknak az indító vámhivatalnál történő bemutatására vonatkozó határidőt. Az (IE928) „Pozitív visszaigazolás” üzenet tartalmazza a gazdálkodó helyi hivatkozási számát, az LRN-t, mely az árutovábbítási eljárás jogosultja által küldött eredeti vám-árunyilatkozaton szerepelt. Ebben a szakaszban az LRN azonosítja az árutovábbítási műveletet.

A beérkezett vám-árunyilatkozat adatok kockázatelemzését követően, de még a vám elé állítás előtt, az indító vámhivatal kiválaszthatja ellenőrzésre a szállítmányt. Az árutovábbítási eljárás jogosultja (feltéve, hogy engedélyezett gazdálkodó) az (IE060) „Értesítés az ellenőrzés megtartásáról” üzenettel kap értesítést a vámtisztviselő azon szándékáról, hogy ellenőrizni kívánja az árukat.

Ha az árutovábbítási eljárás jogosultjától az indító vámhivatal harminc (30) napon belül érvényes (IE170) „Vám elé állítási értesítés az előzetesen benyújtott árunyilatkozathoz” üzenetet kap, a beérkezett (IE015) „Árunyilatkozat adatok” üzenetet (valamint esetleges módosításait) és az (IE170) „Vám elé állítási értesítés az előzetesen benyújtott árunyilatkozathoz” üzenetet együttvéve újra értékeli. Ha az indító vámhivatal az árutovábbítási vám-árunyilatkozat elfogadásáról dönt, az (IE028) „Árutovábbítási hivatkozási szám (MRN) kiadva” üzenet elküldésével közli az MRN-t az árutovábbítási eljárás jogosultjával.

Abban az esetben, ha a 30 napos időzítő lejártakor nem mutatják be az árukat, az indító vámhivatal az árutovábbítási vám-árunyilatkozatot automatikusan elutasítja, és (IE056) „Indító vámhivatal elutasítása” üzenetet küld az árutovábbítási eljárás jogosultjának.

A jogszabály rugalmasságot biztosít a tekintetben, hogy ugyanazon MRN-re vonatkozóan különböző képviselők járjanak el az előzetesen benyújtott vám-árunyilatkozat és a vám elé állításról szóló értesítés tekintetében. Az árutovábbítási eljárás jogosultja dönthet úgy, hogy a vám-árunyilatkozat előzetes benyújtását követően szerződést köt egy másik képviselővel, vagy akár úgy is, hogy az előzetesen benyújtott vám-árunyilatkozatot követően azonnal felmondja a szerződést.

**Az előzetesen benyújtott vám-árunyilatkozat helyesbítése az áruk vám elé állítása előtt**

Az áruk vám elé állítása előtt, amíg a harminc (30) napos [„Várakozás a bejelentésre” időzítő fut, az árutovábbítás jogosultja tetszőleges](#T_Await_Presentation_Notification) számú alkalommal helyesbítheti az árutovábbítási vám-árunyilatkozatot.

Ha az árutovábbítási eljárás jogosultja úgy dönt, hogy helyesbíti az árutovábbítási vám-árunyilatkozatot, akkor benyújtja az (IE013) „Árunyilatkozat módosítás” üzenetet. Az indító vámhivatal elvégzi az üzenet vizsgálatát. Ha a vizsgálat eredménye negatív, az indító vámhivatal visszaküldi az (IE056) „Indító vámhivatal elutasítása” üzenetet az árutovábbítási eljárás jogosultjának.

Ha az (IE013) „Árunyilatkozat módosítás” üzenet kézhezvételekor az indító vámhivatal elfogadja a módosítást, akkor a (IE004) „Módosítás elfogadása” üzenettel visszaküldi az elfogadást az árutovábbítási eljárás jogosultjának.

Ha az indító vámhivatal az (IE013) „Árunyilatkozat módosítás” adatok alapján ellenőrzésre kiválasztja a szállítmányt, erről az (IE060) „Értesítés az áruvizsgálat megtartásáról” üzenettel értesíti az árutovábbítási eljárás jogosultját (feltéve, hogy engedélyezett gazdálkodó).

A továbbiakban a folyamat megegyezik az előző fejezetben írtakkal. Vagyis az árutovábbítási eljárás jogosultja a (IE170) „Vám elé állítási értesítés az előzetesen benyújtott árunyilatkozathoz” üzenet benyújtásával értesíti az indító vámhivatalt az áruk vám elé állításáról. Az elfogadásról pedig az indító vámhivatal az (IE028) „Árutovábbítási hivatkozási szám (MRN) kiadva” üzenetben értesíti az árutovábbítási eljárás jogosultját.

##### Ha az IE170 „Vám elé állítási értesítés az előzetesen benyújtott árunyilatkozathoz” érvénytelen

Ha a (IE170) „Vám elé állítási értesítés az előzetesen benyújtott árunyilatkozathoz” üzenet érvénytelen, az indító vámhivatal az árutovábbítási eljárás jogosultjának az (IE056) „Indító vámhivatal elutasítása” üzenetet küld.

Az árutovábbítási eljárás jogosultja azonban a „Várakozás a bejelentésre” harminc (30) napos határidőn belül újra elküldheti az érvényes (IE170) „Vám elé állítási értesítés az előzetesen benyújtott árunyilatkozathoz” üzenetet.

Ha a „Várakozás a bejelentésre” harminc (30) napos időzítő lejár, azt követően nem fogadható el további (IE170) „Vám elé állítási értesítés az előzetesen benyújtott árunyilatkozathoz” üzenet.

Ebben az esetben az indító vámhivatal az árutovábbítási eljárás jogosultját az (IE056) „Indító vámhivatal elutasítása” üzenettel értesíti, ami azt jelenti, hogy az árutovábbítási vám-árunyilatkozat állapota elutasítottra változik.

**Az előzetesen benyújtott vám-árunyilatkozat törlése az áruk vám elé állítása előtt**

Előre benyújtott árutovábbítási vám-árunyilatkozat esetében az áruknak az indító vámhivatalnál történő bemutatása előtt, amíg a „Várakozás a bejelentésre” harminc (30) napos időzítő fut, az árutovábbítási eljárás jogosultja törölheti az előzetesen benyújtott árutovábbítási vám-árunyilatkozatot.

Ez esetben az árutovábbítási eljárás jogosultja az (IE014) „Árunyilatkozat törlési kérelem” üzenetnek az indító vámhivatal részére történő megküldésével kezdeményezi az előzetesen benyújtott vám-árunyilatkozat törlését.

Ha az (IE014) „Árunyilatkozat törlési kérelem” üzenet érvényes, az indító vámhivatal automatikusan pozitív (IE009) „Törlési határozat” üzenetet küld az árutovábbítási eljárás jogosultjának az előzetesen benyújtott vám-árunyilatkozat törléséről.

Abban az esetben, ha az (IE014) „Árunyilatkozat törlési kérelem” üzenet nem érvényes, akkor az árutovábbítási eljárás jogosultját az (IE056) „Indító vámhivatal elutasítása” üzenettel értesíti az indító vámhivatal.

# Az árutovábbítási vám-árunyilatkozathoz kapcsolódó változások

**Az árutovábbítási vám-árunyilatkozat elutasítása**

Ha az árutovábbítási eljárás jogosultja által az indító vámhivatalhoz benyújtott (IE015) „Árunyilatkozat adatok” üzenet elutasításra kerül, az indító vámhivatal (IE056) „Indító vámhivatal elutasítása” üzenetben értesíti erről az árutovábbítási eljárás jogosultját.

**Árutovábbítási vám-árunyilatkozat módosítása**

Az árutovábbítási eljárás jogosultja mindaddig módosíthatja a vám-árunyilatkozat adatait, amíg a szállítmányt árutovábbítás céljára át nem engedik. Az árutovábbítási eljárás jogosultja nem nyújthat be módosítási kérelmet a vám-árunyilatkozat elfogadása előtt, valamint azt követően, hogy a szállítmányt árutovábbításra átengedték. (A vám-árunyilatkozat módosítására az áruátengedést követően is van lehetőség, azonban a kérelem benyújtására nem az NCTS-ben kerül sor.) Ezen kívül a módosítási kérelmeket elutasítja az indító vámhivatal, ha a vám-árunyilatkozat „ellenőrzés alatt” állapotban van.

Az árutovábbítási vám-árunyilatkozatnak az árutovábbítási eljárás jogosultja által kért módosítása a szállítmány ellenőrzésére vonatkozó döntést eredményezhet. Ez azt jelenti, hogy az indító vámhivatal dönthet úgy, hogy a módosítási kérelem elfogadása ellenére ellenőrzést végez a szállítmányon.

Bármennyi módosítási kérelem küldhető, mielőtt a szállítmányt véglegesen elindítják. A benyújtható módosítási kérelmek száma elvileg nem korlátozott. Ugyanakkor egyszerre csak egy módosítási kérelem nyújtható be, ami azt jelenti, hogy az indító hivatalnak először el kell fogadnia vagy el kell utasítania a jelenlegi módosítási kérelmet, mielőtt új módosítási kérelem érkezne be. Ellenkező esetben, ha függőben lévő módosítási kérelemről van szó, de még mindig nincs döntés, minden új bejövő módosítási kérelem automatikusan elutasításra kerül.

A vám-árunyilatkozat módosítási kérelem elfogadásának /elutasításának folyamata megegyezik az (IE170) „Vám elé állítási értesítés az előzetesen benyújtott árunyilatkozathoz” üzenetnél írtakkal. A módosítás kezdeményezése az (IE013) „Árunyilatkozat módosítás” üzenettel történik. Elfogadás esetén az (IE004) „Módosítás elfogadása”, elutasítás esetén az (IE056) „Indító vámhivatal elutasítása” üzenetet küld válaszul az indító vámhivatal az eljárás jogosultjának.

#### Árutovábbítási vám-árunyilatkozat érvénytelenítése

A már elfogadott árutovábbítási vám-árunyilatkozatot az árutovábbítási eljárás jogosultja érvénytelenítheti az (IE014) „Árunyilatkozat törlési kérelem” üzenettel, de csak az árutovábbításra való átengedés előtt. Az (IE014) „Árunyilatkozat törlési kérelem” üzenet kézhezvételét követően az indító vámhivatal megvizsgálja a kérelmet, és az (IE009) „Törlési határozat” üzenetben (pozitív vagy negatív) tájékoztatja az árutovábbítási eljárás jogosultját a döntéséről. Ha azonban az indító vámhivatal az (IE060) „Értesítés az áruvizsgálat megtartásáról” üzenettel tájékoztatta az árutovábbítási eljárás jogosultját arról a szándékáról, hogy meg kívánja vizsgálni az árukat, a vám-árunyilatkozat érvénytelenítése iránti kérelem automatikusan elutasításra kerül.

Ha a szállítmányt már átengedték árutovábbításra, az érvénytelenítés iránti kérelmet az árutovábbítási eljárás jogosultja csak a rendszeren kívül kérheti az indító vámhivataltól, (IE014) „Árunyilatkozat törlési kérelem” üzenet a rendszerbe nem küldhető.

Az árutovábbítási eljárás jogosultja csak két konkrét esetben kérheti az indító vámhivataltól az árutovábbítási vám-árunyilatkozat érvénytelenítését azt követően, hogy az árukat árutovábbításra átengedték:

* + uniós árukat tévesen jelentettek be olyan árutovábbítási eljárásra, amely csak nem uniós árukra vonatkozik, vagy
	+ Az árukat tévesen, egynél több árutovábbítási vám-árunyilatkozat útján is bejelentették.

Ha a szállítmányt már átengedték árutovábbításra, az indító vámhivatal az érvénytelenítést az alábbi állapotok egyikében végezheti csak el: szállítmány felszabadítva, vizsgálat javasolt, [vizsgálati kérelem alatt](#_Invalidation_at_Office). Más szóval a vám-árunyilatkozat nem érvényteleníthető, ha az egy vagy több érintett vámhivatalból már elhaladt és/vagy megérkezett a végső rendeltetési helyére.

A fentiek ellenére szigorúan meghatározott esetekben a vám-árunyilatkozat mindaddig érvényteleníthető, amíg az indító vámhivatalhoz nem érkezik meg a (IE168) „Biztonsági övezet elhagyásáról értesítés” üzenet, a (IE118) „Határátlépésről szóló értesítés” üzenet, az (IE180) „Eseményről szóló értesítés” üzenet vagy az (IE006) „Érkezési értesítés” üzenet.

Az érvénytelenítést követően az árutovábbítási művelettel kapcsolatban nincs lehetőség további intézkedésre az indító vámhivatalnál, valamint a kiléptető/átléptető vámhivatal(ok)nál (ha ilyen vámhivatalok részt vesznek az árutovábbítási műveletben) és a rendeltetési vámhivatalnál.

#####

###

# Útközben bekövetkező események

Az áruk uniós vagy egységes árutovábbítási eljárás keretében történő szállítása során útközben váratlan események fordulhatnak elő, például, hogy az alábbi események közül egy vagy több bekövetkezik:

* a fuvarozó rajta kívül álló körülmények miatt köteles eltérni az előírt útvonaltól;
* a zárakat a szállítás során a fuvarozón kívül álló okokból feltörik vagy megmásítják;
* az árukat egyik szállítóeszközről egy másikra helyezik át;
* a közvetlen veszély szükségessé teszi a lezárt szállítóeszköz azonnali részleges vagy teljes kirakodását;
* olyan esemény következik be, amely befolyásolhatja az árutovábbítási eljárás jogosultjának vagy a fuvarozónak a kötelezettségei teljesítésére vonatkozó képességét;
* stb.

Az eseményt követően indokolatlan késedelem nélkül a fuvarozó az árutovábbítási vám-árunyilatkozat MRN-jével együtt bemutatja az árukat annál a legközelebbi vámhivatalnál, amelynek a területén a szállítóeszköz az adott időpontban található. Ennek a vámhivatalnak a neve: Esemény nyilvántartó Hivatal (a váratlan esemény helyszínéhez tartozó területileg illetékes vámhivatal).

Ha az indító vámhivatalhoz megérkezik az eseményről szóló értesítés, az indító vámhivatal az eljárás jogosultját (IE182) „Incidens értesítés” üzenetben értesíti.

# Kiviteli eljárást követő árutovábbítás

Ha a kivitelt árutovábbítás követi, az érintett kiviteli MRN-eket az árutovábbítási eljárás jogosultjának be kell jelentenie az árutovábbítási vám-árunyilatkozaton ún. előokmányként.

Az árutovábbítási vám-árunyilatkozatban szereplő minden egyes házi szállítmány adatcsoport csak egy kiviteli eljárás adatainak felel meg. Ezen kívül egy árutovábbítási vám-árunyilatkozat egynél több kiviteli MRN-t is tartalmazhat, de egy kiviteli MRN-re egynél több árutovábbítási vám-árunyilatkozatban nem lehet hivatkozni.

##### A kivitel alapfolyamata, amelyet árutovábbítás követ – Külső árutovábbítás

A nyilatkozattevő vagy a képviselő a (IE529) „Kiviteli eljárás engedélyezve” üzenet átvételét követően úgy dönt, hogy az áruknak az uniós területről való fizikai kilépése az árutovábbítási eljárás hatálya alá tartozik.

Az árutovábbítási eljárás jogosultja a külső árutovábbítási eljárásra vonatkozó árutovábbítási vám-árunyilatkozatot az (IE015) „Árunyilatkozat adatok” üzenetnek a kilépési vámhivatal szerepét is betöltő indító vámhivatal részére történő megküldésével nyújtja be. Ezen kívül az árutovábbítási vám-árunyilatkozat adatai az előokmányokban a kiviteli MRN-ekre való hivatkozásokat is tartalmazzák.

Amikor a szállítmány árutovábbításra átengedésre kerül az indító vámhivatal által, erről az NCTS értesíti az AES rendszert, mely alapján a kilépési vámhivatal értesíti a kiviteli vámhivatalt az ellenőrzési eredményekről, a kiviteli vámhivatal pedig az (IE599) „Kiviteli értesítés” üzenetben értesíti a kiviteli eljárás nyilatkozattevőjét vagy annak képviselőjét.

**A kivitel alapfolyamata, amelyet árutovábbítás követ – Belső árutovábbítás**

A folyamat annyiban tér el a külső árutovábbítás esetétől, hogy az NCTS akkor értesíti az AES rendszert a rendeltetési ellenőrzési eredményekről, amikor

* a rendeltetési ellenőrzési eredmények ténylegesen bejegyzésre kerültek (ha a rendeltetési vámhivatal az EU-ban található és kilépési vámhivatali szerepköre van, vagy CTC országban található) VAGY
* amikor az érkezési értesítést megküldi a rendeltetési vámhivatal az indító vámhivatal felé (ha az előző pontban írt feltételek nem teljesülnek).

Ha a rendeltetési vámhivatal:

* az EU-ban található és kilépési vámhivatali szerepkörrel nem rendelkező vámhivatal vagy
* nem CTC országban található vámhivatal,

akkor a kiléptető vámhivatal által a kiviteli vámhivatalnak küldött ellenőrzési eredményekben ’B2’ kód fog szerepelni.

##### Kiviteli eljárást követő árutovábbítás – a kilépési vámhivatal negatív válasza (elfogadás előtt)

Ha az árutovábbítási vám-árunyilatkozatban szereplő kiviteli MRN-számok közül egy vagy több nem bizonyul megfelelőnek az NCTS-AES keresztellenőrzés során, akkor az árutovábbítási vám-árunyilatkozatot az indító vámhivatal elutasítja és erről az (IE056) „Indító vámhivatal elutasítása” üzenetben értesíti az árutovábbítási eljárás jogosultját.

##### Kiviteli eljárást követő árutovábbítás – Ismeretlen kiviteli MRN

Ha az árutovábbítási eljárás jogosultja olyan árutovábbítási vám-árunyilatkozatot nyújt be az indító vámhivatalhoz, amely az előokmányokban olyan kiviteli MRN-ekre hivatkozik, melyek ismeretlenek a kilépési vámhivatalnál, akkor az indító és a kilépési vámhivatalok egymás között ellenőrzik az árutovábbítási okmányban hivatkozott kiviteli MRN-számok érvényességét. Ha valamennyi MRN-szám érvényes, az indító vámhivatal elfogadja az árutovábbítási vám-árunyilatkozatot, és elküldi az (IE028) „Árutovábbítási hivatkozási szám (MRN) kiadva” üzenetet az árutovábbítási eljárás jogosultjának.

#### Kiviteli eljárást követő árutovábbításra vonatkozó vám-árunyilatkozat módosítása

Az árutovábbítási eljárás jogosultja kérheti a kiviteli vám-árunyilatkozatra hivatkozó árutovábbítási vám-árunyilatkozat módosítását akkor is, ha kiviteli vám-árunyilatkozatra vonatkozó információkat akarja módosítani.

Ha a módosítás eredményeképp elvégzett NCTS-AES keresztellenőrzés negatív eredménnyel zárul, akkor az indító vámhivatal (IE022) „Árunyilatkozat módosítási értesítés” üzenettel értesíti az árutovábbítási eljárás jogosultját arról, hogy módosítási kérelmet kell benyújtania. Az árutovábbítási folyamat akkor halad tovább, ha megfelelően módosították a problémás kiviteli MRN-re vonatkozó adatokat.

##### Kiviteli eljárást követő árutovábbításra vonatkozó vám-árunyilatkozat érvénytelenítése az árutovábbításra átengedés előtt

Ha az árutovábbítási eljárás jogosultjának kérését követően érvénytelenítésre kerül egy olyan árutovábbítási vám-árunyilatkozat, amely a kiviteli MRN-ekre hivatkozik a korábbi okmányaiban, arról az indító vámhivatal az (IE009) „Törlési határozat” üzenetet küld az árutovábbítási eljárás jogosultjának.

Az (IE040) „Árutovábbítás érvénytelenítéséről szóló értesítés az AES felé” üzenet fogadásakor a kiléptető vámhivatal visszavonja az árutovábbítási MRN-t a kiviteli MRN-ekből, és a kiviteli eljárások MRN számai elérhetővé válnak egy másik eljárás számára.